Zakon o reprezentativnosti ukinuo je mogućnost pregovaranja, mislim da je to zapravo ukidanje osnovne zadaće sindikata – jasno kaže prim. dr. Hrvoje Minigo, predsjednik Hrvatske liječničke komore o posljednjem potezu vlasti koji smatra novom degradacijom liječnika u Hrvatskoj.

Struke koja se sve više odlučuje na odlazak u inozemstvo, a za taj korak upravo je institucija kojoj je na čelu prva adresa zbog potrebne dokumentacije za odlazak iz zemlje. Dosad je te papire podignulo čak 600 hrvatskih liječnika. Kako kaže prim. Minigo, nitko od njih sigurno nije uzeo da bi ih čuvao kod kuće. Stoga se može očekivati velik iseljenički val liječnika što će, prema najavama, pokušati spriječiti ministar zdravlja prim. Siniša Varga.

Nestranački šef

– Za pohvalu je što je pokrenuo niz aktivnosti, ali ima težak zadatak. Problem je što nema dovoljno novca za razinu zaštite na koju pacijenti imaju pravo – ocijenio je prvih mjesec dana Vargina rada i poručio kako Komora očekuje od Ministarstva bolju suradnju. Njegovi prethodnici Komoru često nisu poštovali kao instituciju u trenutku pripreme zakona i propisa, nastavlja Minigo.

– Želimo surađivati u početku, kad se stvaraju propisi, a ne na kraju u javnoj raspravi kada nas se izjednačava s općom javnosti. Na sjednicama Vijeća HZZO-a ukinuti smo i kao promatrači. Stvoren je osjećaj da se ne sluša mišljenje strukovnih organizacija, a to je vjerojatno naslijeđe otprije, da onaj na vlasti misli kako uvijek najbolje zna što radi. Komora se doživljava kao oporba, a mi nismo ni oporba ni uz vlast – otvoreno kaže predsjednik Komore ističući kako nije član nijedne stranke.

Njegov je posao štititi liječnike i pobrinuti se da imaju normalne uvjete za svoj posao. Da tomu nije tako, potvrdio je, među ostalim, i štrajk tijekom kojeg su ga prozivali i pojedini kolege opisujući ulogu prim. Miniga i Komore pasivnom. Danas ih demantira odgovarajući kako je na komentar da su liječnici u štrajku lijeni premijeru poslao pismo zahtijevajući ispriku.

– Nisam nikad dobio nikakav odgovor.

Pacijentu brza odšteta

Sve je to utjecalo na percepciju liječnika – javnost to danas više ne smatra za iznimno cijenjeno zvanje i profesiju. Tomu su, međutim, kumovali i pojedini liječnici, konkretno dr. Ivica Babić, čelnik Sindikata optužen za ratno profiterstvo. Prim. Minigo rezolutan je i po tom pitanju:

– Babićeva optužnica velik je problem za sve liječnike, za cijelu struku. Nadam se da će se to uskoro riješiti.

Na skorašnjem sastanku s ministrom zdravlja podsjetit će ga na prijedlog Zakona o liječništvu koji je poslan na Ksaver prije gotovo dvije godine. Njime se, između ostaloga, kao obveza propisuje osiguranje liječnika od profesionalne odgovornosti te se uvodi postupak medijacije, odnosno mirenja u slučaju liječničke pogreške.

– Ako se dogodi pogreška, umjesto da se liječnika kazneno goni, važnije je izbjeći dugotrajne parnice i namiriti štetu pacijentu. Uštedjeli bismo novac i skratili postupak jer ima dosta kaznenih procesa protiv doktora, a malo presuda. Pacijent koji je stradao zbog liječničke pogreške ima pravo na odštetu bez dugih postupaka – objasnio je prim. Minigo svoj zakonski prijedlog.

>>Varga: Nije dobro da Sabor odlučuje o broju kreveta